William Jackson Hooker
William Jackson Hooker, 1785-1865, britisk botaniker. Hooker blev 1820 professor i botanik ved universitetet i Glasgow og var direktør for de kongelige botaniske haver i Kew uden for London fra 1841 til sin død. I Hookers direktørtid voksede haverne til at blive et af verdens mest betydningsfulde centre for botanisk forskning. Hooker skrev en lang række værker om mosser og bregner og udgav adskillige botaniske tidsskrifter, af hvilke dog kun Icones plantarum fortsatte med at udkomme op til vor tid. Blandt hans andre værker kan nævnes en britisk flora, som han nåede at udgive otte reviderede udgaver af 1830-60, The Botany of Captain Beechey's Voyage (1830-41), Flora boreali-americana (1829-40), Niger Flora (1849) og fra hans sidste år bregneværket Synopsis filicum, der blev udgivet og fuldført 1865-68, efter Hookers død.